Udhëheqësit myslimanë amerikanë dënojnë dhunën
Klerikët myslimanë amerikanë shprehën dënim ndaj vrasjes së personelit diplomatik amerikan në Libi
Udhëheqësit myslimanë amerikanë po dënojnë vrasjen e personelit diplomatik amerikan në Libi, sulmet në ambasadën amerikane në Egjipt, si dhe videon anti-islamike që me sa duket nxiti sulmet. Ata thonë se dhuna nuk është përgjigje ndaj kritikave të fesë së tyre. Dhuna në Bengazi dhe Kajro ka tronditur amerikanët – duke përfshirë amerikanët myslimanë. Një grup udhëheqësish myslimanë amerikanë u bashkuan me klerikë të tjerë në mjediset e Shoqatës Kombëtare të Shtypit, në Uashington, për të dënuar vrasjen e ambasadorit amerikan Chris Stevens. Imam Mohamed Majid është President i Shoqërisë Islamike të Amerikës së Veriut, me qendër në Indiana. Ambasadori Stevens u vra në konsullatën amerikane në Bengazi, gjatë protestave që u ndezën nga publikimi i një filmi, ku përqeshet profeti i Islamit, Muhamed. Zoti Majid thotë se filmi e ka ofenduar. Filmi ofendoi gjithashtu rabinin David Saperstein, drejtor i Qendrës së Veprimit Fetar të Judaizmit të Reformuar. Protesta të ngjashme ka patur dhe më parë. Në vitin 2008, në Indonezi, dhuna shpërtheu si përgjigje ndaj një filmi të një politikani holandez që sulmoi librin e shenjtë të Islamit, Kuranin. Haris Tarin është Drejtor për Uashingtonin i Këshillit të Çështjeve Publike Myslimane, një grup që promovon integrimin e myslimanëve në shoqërinë amerikane. Ai thotë se ekziston një grup i vogël, por i përkushtuar, i shoqërisë amerikane që është duke u përpjekur të diskretitojë Islamin. Tarin thotë se trazirat në Libi dhe Egjipt u nxitën nga filmi, por, shton ai, protestuesit e kanë gabim nëse mendojnë se Amerika është anti-myslimane. Këta udhëheqës fetarë thonë se ky nuk është një konflikt midis Islamit dhe Amerikës, por mes grupeve ekstremiste që duan të nxisin një konflikt të tillë.